༣འཐག་ཕྱུར།འཐག་ཕྱུར་ནི་ནག་ཆུའི་དཀྱིལ་རྒྱུད་འབྲོག་པ་ཚོས་འོ་མ་དཀྲོག་སྐབས་འོ་མའི་ནང་དུ་ཞོ་བསྲེས་ནས་དཀྲོག་སྲོལ་ཡོད་པ་དང་།དེ་ཡང་འོ་མ་རྒྱ་མ་ཉི་ཤུ་རྩ་ལྔ་ཙམ་ལ་ཞོ་རྒྱ་མ་ལྔ་ཙམ་བསྲེས་ནས་དཀྲོག་པ་ཡིན།དེ་ལྟར་འོ་མ་དང་ཞོ་མཉམ་བསྲེས་སུ་དཀྲོག་པའི་དར་བ་དེ་ཉིད་མེ་ཚ་འཇམ་རན་པོས་བསྐོལ་ནས་དྭངས་སྙིགས་གཉིས་སུ་བྱེ་བའི་དྭངས་མ་སྔོ་སིང་ངམ་ཕྱུར་ཁུ་ཞེས་པ་དེ།མེ་ཚ་འཇམ་རན་པོས་མ་འཚིག་པར་རྒྱུན་རིང་ཙམ་བསྐོལ་ནས་ཁནྚར་འཐག་ནས་ཨན་རྡ་མ་ཡིན་ཙམ་གྱི་སྐབས་རྡོག་པོར་འདྲིལ་བ་དེ་ཉིད་ལེགས་པར་གསེས་པའམ་རྡོག་པོ་ཆེ་ཙམ་དུ་སྐམ་ནས་ལོངས་སུ་སྤྱོད་པ་ཡིན།ཕྱུར་བ་དེ་སྐྱུར་ཤས་ཤིན་ཏུ་ཆེ་ལ་ངོ་བོ་དེ་ཙམ་མཁྲེགས་པོ་མེད་པ།ཁ་དོག་དཀར་ཤས་ཆེ་བ་ཞིག་ཡིན་པས།ཁ་དོག་སྟེང་ནས་སྐྱ་ཕྱུར་ཡང་ཟེར་སྲོལ་ཡོད་པ་དང་།བཟོ་ལུགས་ཀྱི་སྟེང་ནས་འཐག་ཕྱུར་ཞེས་ཟེར་བ་ཡིན་ལ་ཕྱུར་བའི་ནང་ནས་ཅུང་ཟད་ཞན་པར་བརྩི་སྲོལ་ཡོད།སྐྱ་ཕྱུར་དང་འཐག་ཕྱུར་གཉིས་ནི་མེ་ལ་སྐོལ་ཡུན་རིང་ཐུང་གི་དབྱེ་བ་ཙམ་ལས་གཞི་རྩའི་ཆ་ནས་ངོ་བོ་གཅིག་ཡིན།ཕྱུར་བ་དེ་ལ་རྭ་སྒྲེང་གི་བརྒྱུད་སོགས་ས་ཆ་ལ་ལས་གདུས་ཕྱུར་ཡང་ཟེར་སྲོལ་ཡོད་དེ།རྒྱུ་མཚན་ནི་ཕྱུར་ཁུའམ་སྔོ་སིང་མེ་ལ་ཡུན་དུ་གདུས་ནས་བཟོས་པའི་ཕྱུར་བ་ཡིན་སྟབས་དེ་ལྟར་ཐོགས་པ་ཡིན།